text: Sachiez que forment se hastoient
   Melocandis et Baldigans ;
   Car chascuns ert moult desirans
   De tost venir là où estoient
   Celes que il avoir devoient.
   PageV02P231
   Chascuns si noblement venoit
   K'à noble roi apartenoit.
   Honnorablement se maintinrent.
   II jours avant la feste vinrent.
   Il ne couvint pas ensaignier
   D'aus honnorer et festiier
   Cléomadès ; car si le fist
   Que de nule riens n'i mesprit.
   Bien fist kan qu'il i aferi,
   Et il et la royne aussi,
   Et cil de la vile et sa gent.
   Receü furent bel et gent.
   Bel et bien se sorent avoir ;
   Car moult ot en aus de savoir
   Et d'apensement et d'avis.
   Conme courtois et bien apris,
   Dou roi Carmant tost s'acointierent.
   La maniere d'aus moult prisierent
   Cil et celes qui iluec erent ;
   Kan k'en aus virent, moult loerent.
   Leur saluz à ceus qui là furent
   Firent là où faire le durent,
   Conme roi courtois et sachant,
   Et avisé et biau parlant.
   Celes avoient saluées
   Et de moult lié cuer esgardées
   Qui lor fenmes devoient estre.
   Moult lor plot la biauté et l'estre
   Que chascune d'eles avoit ;
   Et à eles moult replaisoit
   La maniere k'en aus véoient,
   De tant que veüs les avoient.
  